Bussikuski sai tarpeekseen yksityisautoilusta Hämeenkadulla – ohikulkija videoi Mersu-kuskin saaman opetuksen

Paikallisbussin kuljettaja pakotti tiistaina yksityisautoilta suljettua Tampereen Hämeenkadun länsipäätä ajaneen autoilijan tekemään u-käännöksen työmaa-aitojen välissä. Autoilija oli kääntynyt Hämeenpuistosta Hämeenkadun yksityisautoilta suljettuun länsipäähän. Poliisi ja bussiyhtiö kritisoivat kuljettajan toimintaa. Katso tilanne Hämeenkadulla: Tamperelainen Jaana Rosenberg oli kävelyllä tulossa Hämeenpuistosta Keskustoria kohti, kun hän huomasi, että Hämeenkadun länsipäässä, raitiotietyömaan vieressä oli bussi keskellä katua. –Katsoin, että mitä ihmettä. Sitten tajusin, että bussinkuljettaja yrittää blokata Mersun kulkua. Rosenberg kertoo, että noin puoleen minuuttiin ei tapahtunut mitään. –Mersun takana oli kaksi bussia ja taksi. Blokkaavan bussin takana oli niin ikään kaksi bussia ja mopoautokin. Kukaan ei tehnyt mitään. Bussikuskit ovat selkeästi päättäneet, että nyt lopetetaan tällainen, Rosenberg kuvailee. Sitten jumiin jääneen henkilöauton kuljettaja painoi torvea. Vieläkään kukaan ei tehnyt mitään. Rosenbergiä tilanne alkoi ihmetyttää ja hän päätti ottaa sen videolle. –Mersu-kuski nousi pois autosta ja käveli ihan asiallisesti bussikuskin vierelle. Siinä kohtaa aloin nauhottaa, koska tilanne oli niin erikoinen. Sitten Mersu-kuski kääntyi takaisin ja alkoi huutaa. Kuljettaja palasi kiroten autoonsa ja käänsi autoaan, kunnes sai sen kääntymään ahtaassa tilassa. Videolla näkyy, kuinka autoilija sahaa työmaa-aitojen välissä autollaan seitsemän kertaa edes takaisin. Kun kuljettaja on viimein saanut autonsa käännettyä ja palannut takaisin kohti tulosuuntaansa, linja-auto jatkaa rauhallisesti matkaansa. –Ainakin tämä yksi bussikuski oli selkeästi nyt ottanut sen asenteen, että tämä ajaminen loppuu nyt tähän, Rosenberg sanoo. Lue lisää: Raitiotie rakennetaan Tampereelle – Tämä kaikki tiedetään ratikkahankkeesta Juttua korjattu 15. elokuuta kello 20.56. Kyseessä on Tampereen joukkoliikenteen linja-auto, jonka ajosta vastaa Länsilinjat.